คำสั่งกระทรวงสาธารณสุข  ที่ 451/2545 เรื่อง เพิกถอนทะเบียนตำรับยา
คำสั่งกระทรวงสาธารณสุข
ที่ ๔๕๑/๒๕๔๕
เรื่อง เพิกถอนทะเบียนตำรับยา
 

เนื่องด้วยปรากฏข้อมูลทางวิชาการว่า ยาไนโตรฟูราโซน (Nitrofurazone)
ยาฟูราโซลิโดน (Furazolidone), ยาไดเมทไตรดาโซล (Dimetridazole) และ ยาโรนิดาโซล (Ronidazole)
เป็นสารก่อมะเร็งหรือมีแนวโน้มก่อมะเร็ง (Carcinogen) คณะกรรมการยาในการประชุมครั้งที่
๓/๒๕๔๕ เมื่อวันที่ ๒๖ มีนาคม ๒๕๔๕ จึงมีมติให้เพิกถอนทะเบียนตำรับยาสำหรับสัตว์ทุกตำรับที่มีตัวยาไนโตรฟูราโซน
(Nitrofurazone), ยาฟูราโซลิโดน (Furazolidone), ยาไดเมทไตรดาโซล (Dimetridazole) และ
ยาโรนิดาโซล (Ronidazole) ผสมอยู่ในสูตรตำรับยาสำหรับสัตว์เนื่องจากอาจตกค้างในเนื้อสัตว์หรือผลิตภัณฑ์จากสัตว์
และก่อให้เกิดความไม่ปลอดภัยต่อผู้บริโภคได้

ฉะนั้น อาศัยอำนาจตามความในมาตรา ๘๖ แห่งพระราชบัญญัติยา พ.ศ.
๒๕๑๐ ซึ่งแก้ไขเพิ่มเติมโดยพระราชบัญญัติยา (ฉบับที่ ๕) พ.ศ. ๒๕๓๐ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา
๒๙ ประกอบกับมาตรา ๓๕ มาตรา ๔๘ และมาตรา ๕๐ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงสาธารณสุข โดยคำแนะนำของคณะกรรมการยา จึงสั่งเพิกถอนใบสำคัญการขึ้นทะเบียนตำรับยาสำหรับสัตว์ทุกตำรับที่มีตัวยา
ดังต่อไปนี้

๑. ยาไนโตรฟูราโซน
(Nitrofurazone) หรือ เกลือของไนโตรฟูราโซน หรือสิ่งที่เรียกชื่ออย่างอื่นซึ่งหมายถึงตัวยาหรือเกลือของตัวยาดังกล่าวที่ผสมอยู่ในสูตรตำรับยา

๒. ยาฟูราโซลิโดน
(Furazolidone) หรือ เกลือของฟูราโซลิโดน หรือสิ่งที่เรียกชื่ออย่างอื่นซึ่งหมายถึงตัวยาหรือเกลือของตัวยาดังกล่าวที่ผสมอยู่ในสูตรตำรับยา

๓. ยาไดเมทไตรดาโซล
(Dimetridazole) หรือ เกลือของไดเมทไตรดาโซลหรือสิ่งที่เรียกชื่ออย่างอื่นซึ่งหมายถึงตัวยาหรือเกลือของตัวยาดังกล่าวที่ผสมอยู่ในสูตรตำรับยา

๔. ยาโรนิดาโซล
(Ronidazole) หรือ เกลือของโรนิดาโซล หรือสิ่งที่เรียกชื่ออย่างอื่นซึ่งหมายถึงตัวยาหรือเกลือของตัวยาดังกล่าวที่ผสมอยู่ในสูตรตำรับยา

ทั้งนี้ นับตั้งแต่วันถัดจากวันประกาศในราชกิจจานุเบกษา เป็นต้นไป[๑]


สั่ง ณ วันที่ ๔ มิถุนายน พ.ศ. ๒๕๔๕
สุดารัตน์ เกยุราพันธุ์
รัฐมนตรีว่าการกระทรวงสาธารณสุข





















พรพิมล/พิมพ์
๑๑ กันยายน ๒๕๔๕

สุกัญญา/จัดทำ
๑๓ พฤษภาคม ๒๕๕๒

รัศม์วรรณวลัย/ตรวจ
๑
มิถุนายน ๒๕๕๒

ศิรวัชร์/ปรับปรุง
๒๕
ธันวาคม ๒๕๖๑

[๑] ราชกิจจานุเบกษา
เล่ม ๑๑๙/ตอนพิเศษ ๕๐ ง/หน้า ๑๖๓/๗ มิถุนายน ๒๕๔๕